SET ปิดบวก 4 จุด รับแรงหนุน “ฟันด์โฟลว์” โบรกฯคาดสัปดาห์หน้าวิ่งต่อ
SET ปิดบวก 4 จุด รับแรงหนุน “ฟันด์โฟลว์” ไหลเข้า หลังปีใหม่บ้านคงต้องประเมินสถานการณ์โควิด-19 อีกครั้งหากไม่รุนแรงสัปดาห์หน้าตลาดฯคงยืนบวกได้ พร้อมให้แนวรับ 1,630 แนวต้าน 1,660-1,670 จุด
30 ธ.ค. 2564

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยวันนี้แกว่งตัวในกรอบไม่ไปไกลและวอลุ่มเทรดบางก่อนเข้าวันหยุดยาว แต่ยังยืนในแดนบวกได้ ภาพรวมถือว่าดีกว่าตลาดต่างประเทศ โดยตลาดหุ้นในภูมิภาคเอเชียเคลื่อนไหวทั้งแดนบวก-ลบ ส่วนตลาดยุโรปเทรดบ่ายนี้ส่วนใหญ่ติดลบ
ทั้งนี้ตลาดบ้านเราได้รับแรงหนุนจากนักลงทุนต่างชาติซื้อสุทธิหุ้นไทยต่อเนื่องในช่วงท้ายปี ส่วนหนึ่งอาจเป็นการโยกเม็ดเงินลงทุนหลังจากฝั่งยุโรปและสหรัฐฯเผชิญกับการแพร่ระบาดไวรัสโควิดสายพันธุ์โอมิครอนที่มีผู้ติดเชื้อเป็นจำนวนมาก อย่างไรก็ดี บ้านเราคงต้องประเมินสถานการณ์การแพร่ระบาดไวรัสโควิด-19 อีกครั้งช่วงหลังเทศกาลปีใหม่ที่มีวันหยุดยาว 4 วัน
สำหรับแนวโน้มการลงทุนในสัปดาห์หน้าเข้าสู่ปี 2565 นางสาวธีรดา กล่าวว่า ตลาดฯน่าจะยืนบวกได้หากการแพร่ระบาดโควิด-19 ในประเทศไม่รุนแรงมากขึ้น พร้อมแนะติดตามเงินเฟ้อทั่วโลก และวิกฤติการณ์ในยูเครนที่รัสเซียกำลังเตรียมการบุกโจมตี แต่ล่าสุดทางสหรัฐฯก็เข้าร่วมวงหารือด้วย
ทั้งนี้พร้อมให้แนวรับ 1,630 จุด ส่วนแนวต้าน 1,660-1,670 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 3,991.42 ล้านบาท ปิดที่ 412.00 บาท ลดลง 2.00 บาท
GULF มูลค่าการซื้อขาย 3,227.99 ล้านบาท ปิดที่ 45.75 บาท เพิ่มขึ้น 1.75 บาท
GPSC มูลค่าการซื้อขาย 2,268.87 ล้านบาท ปิดที่ 88.75 บาท เพิ่มขึ้น 0.75 บาท
INTUCH มูลค่าการซื้อขาย 2,101.02 ล้านบาท ปิดที่ 80.25 บาท เพิ่มขึ้น 2.25 บาท
KBANK มูลค่าการซื้อขาย 1,987.98 ล้านบาท ปิดที่ 142.00 บาท ราคาไม่เปลี่ยนแปลง